section_heading: O Faroskim kantadurima
paragraph_text: Njegujući izvorne pučke i sakralne napjeve svojega otoka, tijekom proteklog razdoblja Faroski kantaduri izrasli su u jedan od kvalitetnijih amaterskih vokalnih ansambla u Hrvatskoj. Godine 2000. o Faroskim kantadurima je snimljen 45-to minutni dokumentarni film Sveti glasovi scenarista i redatelja Petra Krelje. Godine 2004. izdaju CD Starogrojčice sa starim, skoro zaboravljenim, dalmatinskim pjesmama u izvorno pučkom izričaju. Napjevi predstavljeni na tom CD-u tipični su primjeri pjevanja u literaturi opisanog terminom spontano klapsko pjevanje ili «kantonje po uhu». Na spomenutim CD-ima je zabilježen jedan manji dio sveukupne glazbene baštine, te je u okviru projekta očuvanja kulturne baštine. Godine 2008. izdan je novi CD Faroskih kantadura s kolendarskim i božićnim pjesmama pod nazivom Kad se Bog čovik učini. Faroski kantaduri su izvedbama koncerta "Za križem" osim u Hrvatskoj gostovali u 30 zemalja Europe i Amerike, te nastupali na vodećim svjetskim festivalima stare i sakralne glazbe iz kojih valja svakako izdvojiti nastup 2000. godine na festivalu sakralne glazbe Sacred voices (Sveti glasovi) u Londonu. Spomenuti festival okupljao je izvođače iz raznih dijelova svijeta koji su predstavljali pojedine religije, a Faroski kantaduri bili su jedini predstavnici katoličanstva. Treba spomenuti nastupe 2006. na Festivalu stare i sakralne glazbe u francuskom Ambronay-u i 2009. godine u Kanadi na svjetski poznatom festivalu sakralne glazbe Quebec Festival of Sacred Music. Na festivalima u Belgiji gostuju dva puta 2012. godine, u Muziekcentrum De Bijloke – Gent te u Antwerpenu u AMUZ-u međunarodnom glazbenom centru za kulturne, obrazovne i istraživačke aktivnosti.